text: Carla Fajardo guanya el 44è Premi de Poesia Martí Dot
  El lliurament del premi va tenir lloc la sala dels Àustries del Palau Falguera de Sant Feliu de Llobregat en el marc de la VIII Setmana de la Poesia
  Carla Fajardo, de 29 anys i periodista al diari Ara, ha estat la guanyadora de la 44a edició del Premi de Poesia Martí Dot amb el poemari 'Limítrofes'. El lliurament del premi va tenir lloc la sala dels Àustries del Palau Falguera de Sant Feliu de Llobregat en el marc de la VIII Setmana de la Poesia que se celebra a la ciutat del 21 de març a l'1 d'abril. La jove poetessa aconsegueix amb aquest premi la publicació de la seva obra a la col·lecció de poesia de Viena Edicions, una dotació econòmica de 1.500 euros i la participació en un mínim de dos recitals poètics organitzats per l'Ajuntament durant l'any 2019.
  En el decurs de l'acte, organitzat per l'Ajuntament de Sant Feliu, la guanyadora va recitar alguns versos del seu poemari i David Castillo, president del jurat del premi, va fer una valoració de l'edició d'aquest any. També es va realitzar un reconeixement al periodista i escriptor Josep Faura per la seva participació com a membre del jurat del Premi Martí Dot durant tres dècades.
  Per acabar, alumnes del Col·legi Mare de Déu de la Mercè van fer una lectura de poemes inclosos en l'exposició Poemes i Roses que es pot veure en 8 plafons ubicats a diferents carrers de la ciutat. Aquest és el tercer any que es fa el projecte que uneix poemes i roses, en què s'han treballat 24 poemes amb els alumnes de 3r d'ESO del Col·legi Mare de Déu de la Mercè conjuntament amb els Amics de les Roses i l'Arxiu Comarcal del Baix Llobregat.
  La segona millor participació
  En aquesta edició es van presentar 18 poemaris, convertint-se així en la segona millor participació de la història del certamen. Els treballs han estat escrits per 10 poetes i 9 poetesses, ja que un dels poemaris ha estat signat per dos autors. La mitjana d'edat dels participants és de 27 anys.
  Pel que fa a la procedència, la majoria d'autors són d'arreu dels Països Catalans: 10 de Catalunya (9 de Barcelona i un de Tarragona), 4 de les Illes Balears i 3 de la Comunitat Valenciana. Enguany, però, també s'ha presentat un poemari de Portugal. Cal destacar que per segon any consecutiu hi ha representació local amb un participant de Sant Feliu de Llobregat. Una altra de les peculiaritats d'enguany és que s'han presentat dos poemaris il·lustrats.